**АВ, Ф. 183, АК ИНВ, 28972**

Ja, Ďuro Ziman, zaposlen kao nadničar, rođen dana 18. aprila 1918. godine u Kuli, stanovnik Pivnica, broj kuće 1044, bio sam nasilno mobilisan na prinudan rad u Mađarsku. Počeo sam 10. avgusta 1944. godine, a vratio sam se dana 10. aprila 1945. godine. Bio sam svrstan u 5009. radnu četu (nemzetiségi munkásszázad) i radio sam na mnogim mestima: u Abonju (Abony) dve nedelje, u Pešti u fabrici za kiselinu četiri meseca, u Hatvanu (Hatvan) na železničkoj stanici, u Mošonmađarovaru (Magyaróvár) smo pravili delove mosta i vagona, nakon čega smo prebačeni u Šopron (Sopron), pri čemu smo se zadržavali u nekoliko opština po nekoliko dana. Na kraju su nas iz Šoprona oslobodili Rusi.

U Pešti i u Hatvanu raščišćavali smo ruševine od bombardovanja savezničkih aviona. Posao je bio dosta težak i opasan. Ukoliko nismo uradili toliko koliko su nam prethodno odredili, bili smo kažnjavani na taj način što smo uveče nakon večere vežbali četvorokorak i drugo. Posle mukotrpnog celodnevnog radnog dana, zaista nam je to teško palo.

Smeštaj smo imali svakakav. U Pešti smo bili smešteni u jednoj bombardovanoj kući, na drugim mestima su nas razdelili po kućama, na način koliko nas je u koju stalo.

Ishrana je ponekad bila zadovoljavajuća, posebno u početku, ali se vremenom sve više pogoršavala, dok se količina sve više smanjivala do te mere da smo na kraju mnogo puta ostajali bez bilo kakvih namirnica. Često su nam kuvali boraniju, i dva puta dnevno, a često nismo dobijali hleb.

Sa nama su u početku postupali dosta prijatno, ali vremenom sve surovije. Psovali su nas da smo smrdljivi četnik (büdös csetnik), partizan, smrdljivi Tot (büdös tót).

Zapisnik načinjen: 26. marta 1946. godine /Pivnice/